“Token X” ได้เป็นผู้ให้บริการ ICO Portal ให้กับ “Y.S.S.P. Aggregate”
“Token X” ได้เป็นผู้ให้บริการ ICO Portal ให้กับ “Y.S.S.P. Aggregate” เตรียมร่วมกันศึกษาการออกโทเคนดิจิทัลเพื่อการลงทุน รองรับการขยายตัวทางเศรษฐกิจและภาคอุตสาหกรรมในพื้นที่ EEC
1 มิ.ย. 2565

นางสาวจิตตินันท์ ชาติสีหราช ประธานเจ้าหน้าที่บริหาร บริษัท โทเคน เอกซ์ จำกัด (Token X) กล่าวว่า “ธุรกิจการให้บริการระบบเสนอขายโทเคนดิจิทัล หรือ ICO Portal ถือเป็นหนึ่งในฟันเฟืองสำคัญในการขับเคลื่อนธุรกิจที่จะมีส่วนช่วยผลักดันให้ “กลุ่มเอสซีบี เอกซ์” สามารถบรรลุเป้าหมายตามยุทธศาสตร์ยานแม่ในการวางรากฐานสู่โลกการเงินแห่งอนาคต ในฐานะผู้ให้บริการด้าน ICO Portal เราหวังเป็นอย่างยิ่งว่าจะสามารถนำเสนอทางเลือกในการระดมทุนรูปแบบใหม่และมีประสิทธิภาพให้กับผู้ออกโทเคนดิจิทัล ซึ่งการเข้าถึงเงินทุนเป็นสิ่งสำคัญในการขับเคลื่อนธุรกิจให้มีการเติบโตแบบก้าวกระโดด (Exponential Growth) โดยภาคธุรกิจมีแนวโน้มที่จะมาระดมทุนด้วยโทเคนดิจิทัลมากขึ้นในอนาคต เนื่องจากเป็นการปลดล็อกให้กับสินทรัพย์อีกหลายประเภทที่มีสภาพคล่องต่ำในสภาวะเศรษฐกิจปัจจุบันที่มีข้อจำกัดด้านการระดมทุนด้วยวิธีการแบบดั้งเดิม (Traditional Fund Raising Approach)”“เรารู้สึกยินดีและเป็นเกียรติอย่างยิ่งที่ได้รับความไว้วางใจจาก บริษัท วาย.เอส.เอส.พี. แอกกริเกต จำกัด (Y.S.S.P. Aggregate) ในการแต่งตั้งให้ Token X เป็นผู้ให้บริการ ICO Portal โดยเราทั้งสององค์กรเตรียมร่วมกันศึกษาถึงความเป็นไปได้ในการออกโทเคนดิจิทัลเพื่อการลงทุน (Investment Token) ซึ่ง Token X จะทำหน้าที่ผู้ให้บริการด้าน ICO Portal แบบครบวงจร พร้อมมุ่งมั่นนำศักยภาพและขีดความสามารถด้านโทเคนดิจิทัล รวมถึงความรู้ ความเชี่ยวชาญ และประสบการณ์ด้านเทคโนโลยีบล็อกเชน มาช่วยนำเสนอทางเลือกในการระดมทุนรูปแบบใหม่และมีประสิทธิภาพให้กับทาง Y.S.S.P. Aggregate เพื่อร่วมกันต่อยอดสร้างการเติบโตรูปแบบใหม่ และสามารถเพิ่มโอกาสให้ผู้ลงทุนมีทางเลือกในการลงทุนที่หลากหลายขึ้น” นางสาวจิตตินันท์ กล่าวนายยุทธชัย ภูคันธะโสม ประธานเจ้าหน้าที่บริหาร บริษัท วาย.เอส.เอส.พี. แอกกริเกต จำกัด กล่าวว่า “บริษัทได้เข้าร่วมพิธีลงนามแต่งตั้งบริษัท โทเคน เอกซ์ จำกัด (Token X) เป็นผู้ให้บริการ ICO Portal เพื่อศึกษาเกี่ยวกับการออกโทเคนดิจิทัลเพื่อการลงทุน ในการรองรับการขยายตัวทางเศรษฐกิจและภาคอุตสาหกรรมในพื้นที่เขตเศรษฐกิจพิเศษภาคตะวันออก (EEC) โดยบริษัท วาย.เอส.เอส.พี. แอกกริเกต จำกัด นั้นเป็นความร่วมมือของพันธมิตรที่ก่อให้เกิดพลังที่แข็งแกร่งในการบริหารจัดการน้ำ ด้วยการประกอบธุรกิจสัมปทานเหมืองหิน บ่อดิน บ่อทราย ในพื้นที่จังหวัดชลบุรี และจังหวัดระยองมาอย่างยาวนาน ทำให้มีโครงข่ายแหล่งกักเก็บน้ำเป็นจำนวนมาก และมีความเข้าใจเรื่องน้ำต้นทุนในพื้นที่อย่างลึกซึ้ง พร้อมทั้งมีบุคลากรและทีมที่ปรึกษา ที่มีประสบการณ์และความเชี่ยวชาญในงานด้านการผลิตและจำหน่ายน้ำ จากหน่วยงานภาครัฐและเอกชน ขณะที่โครงสร้างผู้ถือหุ้นประกอบไปด้วยบริษัท ไทยโพลีคอนส์ จำกัด (มหาชน) ที่นอกจากจะเข้ามาสนับสนุนในงานก่อสร้างแล้ว ยังเข้าร่วมเป็นผู้ถือหุ้นร่วมกับ Strategic Partner รายอื่น ช่วยเสริมความแข็งแกร่งด้านเงินทุน ซึ่งทำให้เรามีความมั่นใจในการสนับสนุนและร่วมเป็นส่วนหนึ่งในการบริหารจัดการน้ำภาคตะวันออก เพื่อรองรับการเติบโตของเศรษฐกิจและอุตสาหกรรมในพื้นที่ EEC ตามยุทธศาสตร์ของภาครัฐ”“โดยความร่วมมือกับ Token X ในฐานะผู้ให้บริการ ICO Portal ได้เข้ามามีบทบาทในการให้คำปรึกษาในการจัดโครงสร้างธุรกิจ และสอบทานแผนงานของโครงการให้เป็นไปตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งจะช่วยเพิ่มโอกาสและศักยภาพในการเติบโตของบริษัทต่อไป” นายยุทธชัย กล่าวเสริม